CELEX: 32020Q1120(01)
Language: el
Date: 2020-10-09 00:00:00
Title: Απόφαση αριθ. 18/2020 της Επιτροπής των Περιφερειών σχετικά με την πρόσβαση του κοινού στα έγγραφα της Επιτροπής των Περιφερειών

20.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 391/3
               
            
         ΑΠΟΦΑΣΗ αριθ. 18/2020 ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ
         σχετικά με την πρόσβαση του κοινού στα έγγραφα της Επιτροπής των Περιφερειών
         ΤΟ ΠΡΟΕΔΡΕΙΟ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 15 παράγραφος 3.
         Έχοντας υπόψη τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1).
         Έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (2).
         Έχοντας υπόψη τον Εσωτερικό Κανονισμό της Επιτροπής των Περιφερειών, και ιδίως το άρθρο 78.
         Έχοντας υπόψη την απόφαση αριθ. 64/2003 του Προεδρείου της Επιτροπής των Περιφερειών, της 11ης Φεβρουαρίου 2003, σχετικά με την πρόσβαση του κοινού στα έγγραφα της Επιτροπής των Περιφερειών (3).
         Έχοντας υπόψη την απόφαση αριθ. 128/2003 του Προεδρείου της Επιτροπής των Περιφερειών, της 17ης Ιουνίου 2003, σχετικά με τα έγγραφα της Επιτροπής των Περιφερειών που διατίθενται στο κοινό μέσω του ηλεκτρονικού μητρώου εγγράφων.
         Εκτιμώντας την κοινή δήλωση σχετικά με τον κανονισμό (ΕΚ) αριθ. 1049/2001, με την οποία το Ευρωπαϊκό Κοινοβούλιο, το Συμβούλιο και η Επιτροπή ζητούν από τα άλλα όργανα να υιοθετήσουν εσωτερικούς κανόνες σχετικά με την πρόσβαση του κοινού σε έγγραφα, οι οποίοι να λαμβάνουν υπόψη τις αρχές και τους περιορισμούς που καθορίζονται στον παρόντα κανονισμό (4).
         Εκτιμώντας ότι η δημιουργία καταλόγου των άμεσα προσβάσιμων εγγράφων σύμφωνα με το άρθρο 78 παράγραφος 2 του Εσωτερικού Κανονισμού της Επιτροπής των Περιφερειών και οι ρυθμίσεις της ΕτΠ που διέπουν την άσκηση του δικαιώματος πρόσβασης των πολιτών σε έγγραφα πρέπει να συγχωνευθούν σε μια ενιαία απόφαση, με μέλημα τη βελτίωση της διαφάνειας για τους πολίτες,
         ΑΠΟΦΑΣΙΖΕΙ:
         ΚΕΦΑΛΑΙΟ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Δικαιούχοι, πεδίο εφαρμογής και τύποι πρόσβασης
            
               1.   Κάθε πολίτης της Ένωσης και κάθε φυσικό ή νομικό πρόσωπο που κατοικεί ή έχει την έδρα του σε κράτος μέλος έχει δικαίωμα πρόσβασης στα έγγραφα της Επιτροπής των Περιφερειών (στο εξής: ΕτΠ), με την επιφύλαξη των αρχών, των όρων και των περιορισμών που θέτει ο κανονισμός (ΕΚ) αριθ. 1049/2001 και των ειδικών διατάξεων που προβλέπονται στην παρούσα απόφαση.
            
            
               2.   Για τους σκοπούς της παρούσας απόφασης, με τον όρο «έγγραφα της ΕτΠ» νοείται οποιοδήποτε περιεχόμενο κατά την έννοια του άρθρου 3 στοιχείο α) του κανονισμού (ΕΚ) αριθ. 1049/2001 το οποίο συντάσσεται ή παραλαμβάνεται από ένα από τα όργανα της ΕτΠ ή από τη Γενική Γραμματεία της ΕτΠ.
            
            
               3.   Η ΕτΠ διαθέτει τα έγγραφά της στο κοινό μέσω του μητρώου που προβλέπεται στο κεφάλαιο II και κατόπιν αιτήσεως σύμφωνα με το κεφάλαιο III.
            
         
         ΚΕΦΑΛΑΙΟ II
         
            ΜΗΤΡΩΟ ΕΓΓΡΑΦΩΝ ΤΗΣ ΕτΠ
         
         
            Άρθρο 2
            
               1.   Σύμφωνα με το άρθρο 11 και το άρθρο 12 του κανονισμού (ΕΚ) αριθ. 1049/2001, δημιουργείται μητρώο εγγράφων στο εσωτερικό της ΕτΠ.
            
            
               2.   Τα έγγραφα της ΕτΠ που περιλαμβάνονται στον κατάλογο ο οποίος επισυνάπτεται στην παρούσα απόφαση και τα έγγραφα στα οποία έχει χορηγηθεί πρόσβαση δυνάμει του κεφαλαίου ΙΙΙ της παρούσας απόφασης είναι άμεσα προσβάσιμα στους πολίτες σε ηλεκτρονική μορφή μέσω του μητρώου.
            
            
               3.   Η ΕτΠ μπορεί να αποφασίσει να συμπεριλάβει στο μητρώο και άλλα έγγραφα, πέραν εκείνων που αναφέρονται στην παράγραφο 2. Στην περίπτωση αυτή, η ΕτΠ αποφασίζει, ανάλογα με τη φύση κάθε εγγράφου, είτε να καταστήσει το έγγραφο απευθείας προσβάσιμο στους πολίτες σε ηλεκτρονική μορφή μέσω του μητρώου, είτε να συμπεριλάβει στο μητρώο μόνο έναν αριθμό αναφοράς για το έγγραφο, το αντικείμενό του και/ή μια σύντομη περιγραφή του περιεχομένου του, καθώς και την ημερομηνία κατά την οποία παραλήφθηκε ή καταρτίστηκε και καταχωρίστηκε στο μητρώο.
            
         
         ΚΕΦΑΛΑΙΟ III
         
            ΔΙΑΔΙΚΑΣΙΑ ΠΡΟΣΒΑΣΗΣ ΚΑΤΟΠΙΝ ΑΙΤΗΣΕΩΣ
         
         
            Άρθρο 3
            Έγγραφα προσβάσιμα κατόπιν αιτήσεως
            Τα έγγραφα της ΕτΠ που δεν περιλαμβάνονται στον κατάλογο ο οποίος επισυνάπτεται στην παρούσα απόφαση είναι, στο μέτρο του δυνατού, προσβάσιμα στους πολίτες κατόπιν αιτήσεως, με την επιφύλαξη των περιορισμών που καθορίζονται στο άρθρο 4 και στο άρθρο 9 του κανονισμού (ΕΚ) αριθ. 1049/2001.
         
         
            Άρθρο 4
            Αρχική αίτηση
            
               1.   Υποβολή:
               
                           1.1.
                        
                        
                           Η αίτηση πρόσβασης σε ένα έγγραφο υποβάλλεται στον Γενικό Γραμματέα της ΕτΠ σε οποιαδήποτε γραπτή μορφή, συμπεριλαμβανομένης της ηλεκτρονικής μορφής, σε μία από τις γλώσσες που απαριθμούνται στο άρθρο 1 του κανονισμού (ΕΚ) αριθ. 1/1958 περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (5).
                        
                     
                           1.2.
                        
                        
                           Η αίτηση πρέπει να είναι αρκετά σαφής και να περιέχει ιδίως τα στοιχεία που επιτρέπουν τον εντοπισμό του ζητούμενου εγγράφου (ή των ζητουμένων εγγράφων), καθώς και το ονοματεπώνυμο και τα στοιχεία επικοινωνίας του αιτούντος.
                        
                     
                           1.3.
                        
                        
                           Εάν η αίτηση δεν είναι αρκετά σαφής, η ΕτΠ ζητεί από τον αιτούντα να τη διευκρινίσει και τον βοηθά προς το σκοπό αυτό. Στην περίπτωση αυτή, η προθεσμία απάντησης αρχίζει να υπολογίζεται από τη στιγμή που η ΕτΠ διαθέτει αυτές τις πληροφορίες.
                        
                     
                           1.4.
                        
                        
                           Σε περίπτωση επαναληπτικών ή διαδοχικών αιτήσεων που αφορούν ογκώδη έγγραφα ή μεγάλο αριθμό εγγράφων, η ΕτΠ μπορεί να συνεννοηθεί ανεπισήμως με τον αιτούντα, ώστε να βρεθεί μια λύση.
                        
                     
                           1.5.
                        
                        
                           Ο αιτών δεν είναι υποχρεωμένος να δικαιολογήσει την αίτησή του.
                        
                     
            
               2.   Διαδικασία:
               
                           2.1.
                        
                        
                           Κάθε αίτηση πρόσβασης σε έγγραφο που κατέχει η ΕτΠ διαβιβάζεται, την ίδια ημέρα με την καταχώρισή της, στην ομάδα που είναι επιφορτισμένη με τη διεκπεραίωση των αιτήσεων πρόσβασης σε έγγραφα, η οποία οφείλει να αποστείλει απόδειξη παραλαβής, να συντάξει την απάντηση και να προμηθεύσει το έγγραφο εντός της προβλεπόμενης προθεσμίας.
                        
                     
                           2.2.
                        
                        
                           Εάν η αίτηση αφορά έγγραφο που έχει συνταχθεί από την ΕτΠ και για το οποίο ισχύει μία από τις εξαιρέσεις που προβλέπονται στο άρθρο 4 του κανονισμού (ΕΚ) αριθ. 1049/2001, η ομάδα που είναι αρμόδια για το μητρώο απευθύνεται στον αρχικό συντάκτη του εγγράφου, ο οποίος προτείνει τη συνέχεια που πρέπει να δοθεί εντός προθεσμίας πέντε εργάσιμων ημερών.
                        
                     
                           2.3.
                        
                        
                           Εάν η αμφιβολία σχετικά με τη δημοσιοποίηση του εγγράφου αφορά έγγραφα που προέρχονται από τρίτους, η ΕτΠ ζητεί τη γνώμη τους, χορηγώντας τους προθεσμία τουλάχιστον πέντε εργάσιμων ημερών για να εκδηλωθούν, προκειμένου να καθοριστεί εάν ισχύει μία από τις εξαιρέσεις που προβλέπονται στο άρθρο 4 του κανονισμού (ΕΚ) αριθ. 1049/2001.
                        
                     
                           2.4.
                        
                        
                           Εάν η αίτηση προς την ΕτΠ αφορά έγγραφο που έχει συνταχθεί από άλλο όργανο και δεν έχει ακόμη δημοσιοποιηθεί από το εν λόγω όργανο, η ΕτΠ χορηγεί στο όργανο αυτό προθεσμία τουλάχιστον πέντε εργάσιμων ημερών προκειμένου να διατυπώσει τις ενδεχόμενες επιφυλάξεις του ως προς τη δημοσιοποίηση του εγγράφου.
                        
                     
                           2.5.
                        
                        
                           Σε περίπτωση μη απάντησης εκ μέρους των τρίτων ή του οργάνου που είναι ο αρχικός συντάκτης του εγγράφου εντός της προβλεπόμενης προθεσμίας, η ΕτΠ συνεχίζει τη διαδικασία.
                        
                     
            
               3.   Απόφαση:
               
                           3.1.
                        
                        
                           Σε περίπτωση χορήγησης πρόσβασης στο ζητούμενο έγγραφο, η ΕτΠ διαβιβάζει το σχετικό έγγραφο στον αιτούντα, εντός δεκαπέντε εργάσιμων ημερών από την καταχώριση της αίτησης. Ο Διευθυντής της Διεύθυνσης Α είναι αρμόδιος για τις απαντήσεις με τις οποίες χορηγείται πρόσβαση στα ζητούμενα έγγραφα.
                        
                     
                           3.2.
                        
                        
                           Σε περίπτωση άρνησης πρόσβασης στο ζητούμενο έγγραφο, η ΕτΠ γνωστοποιεί γραπτώς στον αιτούντα τους λόγους της ολικής ή μερικής άρνησής της, εντός δεκαπέντε εργάσιμων ημερών από την καταχώριση της αίτησης, και τον ενημερώνει ότι έχει δικαίωμα να υποβάλει επιβεβαιωτική αίτηση. Η μη απάντηση εκ μέρους της ΕτΠ εντός της προβλεπόμενης προθεσμίας παρέχει στον αιτούντα το δικαίωμα να υποβάλει επιβεβαιωτική αίτηση. Ο γενικός γραμματέας είναι αρμόδιος για τις απαντήσεις, ολικής ή μερικής, άρνησης πρόσβασης στα ζητούμενα έγγραφα.
                        
                     
                           3.3.
                        
                        
                           Κατ’ εξαίρεση, για παράδειγμα όταν η αίτηση αφορά ογκώδες έγγραφο ή μεγάλο αριθμό εγγράφων, η προθεσμία που προβλέπεται στις παραγράφους 3.1 και 3.2 είναι δυνατόν να παραταθεί κατά δεκαπέντε εργάσιμες ημέρες, ύστερα από προηγούμενη ενημέρωση του αιτούντος και λεπτομερή αιτιολόγηση.
                        
                     
                           3.4.
                        
                        
                           Ο Διευθυντής της Διεύθυνσης Α και ο γενικός γραμματέας μπορούν να μεταβιβάσουν τις αντίστοιχες εξουσίες τους που αναφέρονται στις παραγράφους 3.1 και 3.2.
                        
                     
         
         
            Άρθρο 5
            Επιβεβαιωτικές αιτήσεις
            
               1.   Υποβολή:
               
                           1.1.
                        
                        
                           Οι επιβεβαιωτικές αιτήσεις υποβάλλονται στην ΕτΠ γραπτώς εντός δεκαπέντε εργάσιμων ημερών είτε από την παραλαβή της απάντησης με την ολική ή μερική άρνηση πρόσβασης στο ζητούμενο έγγραφο, είτε σε περίπτωση απουσίας οποιασδήποτε απάντησης στην αρχική αίτηση, από τη λήξη της ταχθείσας προθεσμίας απάντησης.
                        
                     
                           1.2.
                        
                        
                           Οι επιβεβαιωτικές αιτήσεις πρέπει να διατυπώνονται σύμφωνα με τις ίδιες επίσημες απαιτήσεις που προβλέπονται για την αρχική αίτηση.
                        
                     
            
               2.   Διαδικασία:
               Οι διατάξεις του άρθρου 4 παράγραφος 2 της παρούσας απόφασης εφαρμόζονται κατ’ αναλογία στην επεξεργασία των επιβεβαιωτικών αιτήσεων. Ωστόσο, η ΕτΠ δεν υποχρεούται να επιβεβαιώσει τη λήψη της επιβεβαιωτικής αίτησης.
            
            
               3.   Απόφαση:
               
                           3.1.
                        
                        
                           Σε περίπτωση χορήγησης πρόσβασης στο ζητούμενο έγγραφο, η ΕτΠ διαβιβάζει το σχετικό έγγραφο στον αιτούντα, εντός δεκαπέντε εργάσιμων ημερών από την καταχώριση της επιβεβαιωτικής αίτησης. Ο πρόεδρος είναι αρμόδιος για τις απαντήσεις με τις οποίες χορηγείται πρόσβαση στα ζητούμενα έγγραφα.
                        
                     
                           3.2.
                        
                        
                           Σε περίπτωση άρνησης πρόσβασης στο ζητούμενο έγγραφο, η ΕτΠ γνωστοποιεί γραπτώς στον αιτούντα τους λόγους της ολικής ή μερικής άρνησής της, εντός δεκαπέντε εργάσιμων ημερών από την καταχώριση της επιβεβαιωτικής αίτησης, και τον ενημερώνει για τα ένδικα μέσα που διαθέτει. Ο πρόεδρος είναι αρμόδιος για τις απαντήσεις, ολικής ή μερικής, άρνησης πρόσβασης στα ζητούμενα έγγραφα.
                        
                     
                           3.3.
                        
                        
                           Κατ’ εξαίρεση, για παράδειγμα όταν η επιβεβαιωτική αίτηση αφορά ογκώδες έγγραφο ή μεγάλο αριθμό εγγράφων, η προθεσμία που προβλέπεται στις παραγράφους 3.1 και 3.2 είναι δυνατόν να παραταθεί κατά δεκαπέντε εργάσιμες ημέρες, ύστερα από προηγούμενη ενημέρωση του αιτούντος και λεπτομερή αιτιολόγηση.
                        
                     
                           3.4.
                        
                        
                           Ο πρόεδρος μπορεί να μεταβιβάσει τις εξουσίες που αναφέρονται στις παραγράφους 3.1 και 3.2.
                        
                     
         
         
            Άρθρο 6
            Προσφυγή
            Εάν η ΕτΠ προβάλει ολική ή μερική άρνηση στη ζητούμενη πρόσβαση έπειτα από επιβεβαιωτική αίτηση ή δεν απαντήσει εντός της ταχθείσας προθεσμίας, ο αιτών έχει τη δυνατότητα να ασκήσει δικαστική προσφυγή κατά της ΕτΠ και/ή να υποβάλει καταγγελία στον Ευρωπαίο Διαμεσολαβητή, σύμφωνα με τους όρους που προβλέπονται αντιστοίχως στα άρθρα 263 και 228 της Συνθήκης για τη λειτουργία της Ευρωπαϊκής Ένωσης.
         
         
            Άρθρο 7
            Παράδοση των εγγράφων και κόστος της απάντησης
            
               1.   Παράδοση των εγγράφων
               
                           1.1.
                        
                        
                           Τα έγγραφα παρέχονται, είτε με χορήγηση έντυπου αντιγράφου, είτε σε ηλεκτρονική μορφή, λαμβανομένης πλήρως υπόψη της προτίμησης του αιτούντος.
                        
                     
                           1.2.
                        
                        
                           Εάν ένα έγγραφο έχει ήδη δοθεί στη δημοσιότητα από την ΕτΠ ή από άλλο όργανο και είναι εύκολη η πρόσβαση σε αυτό, η ΕτΠ μπορεί να διευκολύνει την πρόσβαση στο ζητούμενο έγγραφο ενημερώνοντας τον αιτούντα για τον τρόπο με τον οποίο μπορεί να το αποκτήσει.
                        
                     
            
               2.   Κόστος της απάντησης
               Το κόστος της παραγωγής αντιγράφων 20 ή περισσότερων σελίδων μεγέθους A4 και της αποστολής τους δύναται να χρεωθεί στον αιτούντα. Ωστόσο, η επιβάρυνση δεν μπορεί να υπερβαίνει το πραγματικό κόστος αυτής της ενέργειας. Η χορήγηση εγγράφων σε ηλεκτρονική μορφή είναι δωρεάν.
            
         
         ΚΕΦΑΛΑΙΟ IV
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 8
            Μέτρα εφαρμογής
            Ο γενικός γραμματέας είναι επιφορτισμένος με τη λήψη των μέτρων που απαιτούνται για να διασφαλιστεί η εφαρμογή της παρούσας απόφασης.
         
         
            Άρθρο 9
            Κατάργηση της απόφασης αριθ. 64/2003 και της απόφασης αριθ. 128/2003
            Η παρούσα απόφαση καταργεί την απόφαση αριθ. 64/2003 του Προεδρείου της Επιτροπής των Περιφερειών, της 11ης Φεβρουαρίου 2003, σχετικά με την πρόσβαση του κοινού στα έγγραφα της Επιτροπής των Περιφερειών του Προεδρείου και την απόφαση αριθ. 128/2003 του Προεδρείου της Επιτροπής των Περιφερειών, της 17ης Ιουνίου 2003, σχετικά με τα έγγραφα της Επιτροπής των Περιφερειών που διατίθενται στο κοινό μέσω του ηλεκτρονικού μητρώου εγγράφων.
         
         
            Άρθρο 10
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 9 Οκτωβρίου 2020.
            
               
                  Για το Προεδρείο της Επιτροπής των Περιφερειών
               
               Απόστολος ΤΖΙΤΖΙΚΩΣΤΑΣ
               
                  Πρόεδρος
               
            
         
         
            (1)  ΕΕ L 145 της 31.5.2001, σ. 43
         
         
            (2)  ΕΕ L 295 της 21.11.2018, σ. 39.
         
            (3)  ΕΕ L 160 της 28.6.2003, σ. 96.
         
            (4)  ΕΕ L 173 της 27.6.2001, σ. 5.
         
            (5)  ΕΕ P 017 της 6.10.1958, σ. 385.
      
      
         
            ΠΑΡΑΡΤΗΜΑ
            Κατάλογος των εγγράφων της Επιτροπής των Περιφερειών που είναι άμεσα προσβάσιμα στο κοινό
            1.   Έγγραφα σχετικά με το πολιτικό έργο
            
            Αιτήσεις και αιτιολόγηση της κατάρτισης γνωμοδότησης πρωτοβουλίας
            Αναθέσεις αιτήσεων διαβούλευσης
            Σχέδια γνωμοδοτήσεων των θεματικών επιτροπών
            Σχέδια διερευνητικών γνωμοδοτήσεων των θεματικών επιτροπών
            Σχέδια εκθέσεων των θεματικών επιτροπών
            Σχέδια διερευνητικών εκθέσεων των θεματικών επιτροπών
            Σχέδια ψηφισμάτων της ΕτΠ
            Ενημερωτικά σημειώματα που παρέχονται στα μέλη κατά τις συνεδριάσεις της εκάστοτε επιτροπής
            Τροπολογίες επί των σχεδίων γνωμοδοτήσεων σε επίπεδο επιτροπής
            Τροπολογίες επί των σχεδίων διερευνητικών γνωμοδοτήσεων σε επίπεδο επιτροπής
            Τροπολογίες επί των σχεδίων εκθέσεων σε επίπεδο επιτροπής
            Τροπολογίες επί των σχεδίων διερευνητικών εκθέσεων σε επίπεδο επιτροπής
            Τροπολογίες επί των σχεδίων ψηφισμάτων σε επίπεδο επιτροπής
            Σχέδια γνωμοδοτήσεων που υποβάλλονται στις συνόδους ολομέλειας
            Σχέδια διερευνητικών γνωμοδοτήσεων που υποβάλλονται στις συνόδους ολομέλειας
            Σχέδια εκθέσεων που υποβάλλονται στις συνόδους ολομέλειας
            Σχέδια διερευνητικών εκθέσεων που υποβάλλονται στις συνόδους ολομέλειας
            Σχέδια ψηφισμάτων που υποβάλλονται στις συνόδους ολομέλειας
            Ενημερωτικά/επεξηγηματικά σημειώματα που υποβάλλονται στις συνόδους ολομέλειας
            Τροπολογίες επί των σχεδίων γνωμοδοτήσεων που υποβάλλονται στις συνόδους ολομέλειας
            Τροπολογίες επί των σχεδίων διερευνητικών γνωμοδοτήσεων που υποβάλλονται στις συνόδους ολομέλειας
            Τροπολογίες επί των σχεδίων εκθέσεων που υποβάλλονται στις συνόδους ολομέλειας
            Τροπολογίες επί των σχεδίων διερευνητικών εκθέσεων που υποβάλλονται στις συνόδους ολομέλειας
            Τροπολογίες επί των σχεδίων ψηφισμάτων που υποβάλλονται στις συνόδους ολομέλειας
            Αναλυτικά πρακτικά των συζητήσεων στις συνόδους ολομέλειας
            Γνωμοδοτήσεις της (Ευρωπαϊκής) Επιτροπής των Περιφερειών
            Διερευνητικές γνωμοδοτήσεις της (Ευρωπαϊκής) Επιτροπής των Περιφερειών
            Εκθέσεις σε επίπεδο επιτροπής στις οποίες υποδεικνύονται οι λόγοι για τους οποίους ασκήθηκε προσφυγή για παραβίαση της αρχής της επικουρικότητας ή παράβαση της υποχρεωτικής διαβούλευσης με την ΕτΠ
            Εκθέσεις της (Ευρωπαϊκής) Επιτροπής των Περιφερειών
            Διερευνητικές εκθέσεις της (Ευρωπαϊκής) Επιτροπής των Περιφερειών
            Ψηφίσματα της (Ευρωπαϊκής) Επιτροπής των Περιφερειών
            Αποφάσεις μη κατάρτισης γνωμοδότησης
            2.   Έγγραφα σχετικά με την οργάνωση και τη λειτουργία των οργάνων λήψης αποφάσεων της ΕτΠ
            
            Σχέδιο Εσωτερικού Κανονισμού
            Τροπολογίες επί του σχεδίου Εσωτερικού Κανονισμού
            Εσωτερικός Κανονισμός
            Εκθέσεις για την αναθεώρηση του Εσωτερικού Κανονισμού
            Αποφάσεις της συνόδου ολομέλειας για την εκλογή των μελών του Προεδρείου
            Αποφάσεις της συνόδου ολομέλειας για τη σύσταση των επιτροπών
            Αποφάσεις του Προεδρείου για τη σύσταση ομάδων εργασίας, μεικτών συμβουλευτικών επιτροπών, διαπεριφερειακών ομάδων, ειδικών ομάδων και άλλων πολιτικών οργάνων
            Αποφάσεις της συνόδου ολομέλειας για τον διορισμό του Προέδρου
            Αποφάσεις της συνόδου ολομέλειας για τον διορισμό του Α’ αντιπροέδρου
            3.   Έγγραφα σχετικά με την πολιτική στρατηγική της ΕτΠ
            
            Σχέδια δηλώσεων
            Δηλώσεις
            Ετήσιες εκθέσεις αξιολόγησης
            Εκθέσεις αξιολόγησης στο τέλος της θητείας
            Συνοπτικές παρουσιάσεις και εκθέσεις σχετικά με τον αντίκτυπο των γνωμοδοτήσεων της ΕτΠ
            Συνοπτικές παρουσιάσεις και ετήσιες εκθέσεις δραστηριοτήτων
            Πολιτικές προτεραιότητες
            Πολιτικά προγράμματα στην αρχή της θητείας
            Προγράμματα εργασίας των θεματικών επιτροπών της ΕτΠ
            4.   Έγγραφα σχετικά με το έργο των οργάνων της ΕτΠ
            
            
               Έγγραφα του Προεδρείου
            
            Συνθέσεις
            Προσκλήσεις
            Σχέδια ημερήσιας διάταξης
            Κατάλογοι παρουσιών
            Σημειώματα του Προεδρείου
            Χρονοδιαγράμματα των συνεδριάσεων
            Πρακτικά
            
               Διάσκεψη των προέδρων
            
            Ημερήσιες διατάξεις
            
               Έγγραφα της συνόδου ολομέλειας
            
            Προσκλήσεις
            Σχέδια ημερήσιας διάταξης
            Πρακτικά
            Κατάλογοι παρουσιών
            Δηλώσεις και ομιλίες προσκεκλημένων ομιλητών
            
               Έγγραφα των θεματικών επιτροπών της ΕτΠ (πέραν εκείνων που αναφέρονται στο σημείο 1), των μεικτών συμβουλευτικών επιτροπών, των ομάδων εργασίας, των διαπεριφερειακών ομάδων, των ειδικών ομάδων και των άλλων πολιτικών οργάνων της ΕτΠ
            
            Πολιτικές προτεραιότητες (όπως περιλαμβάνονται στα σχέδια δράσης και στα προγράμματα εργασίας)
            Πολιτικά προγράμματα στην αρχή της θητείας
            Εκθέσεις δραστηριοτήτων και θεματικές εκθέσεις
            Συστάσεις
            Συνθέσεις
            Προσκλήσεις
            Σχέδια ημερήσιας διάταξης
            Πρακτικά
            Κατάλογοι παρουσιών
            Προτάσεις για εκτός έδρας δραστηριότητες
            Παρουσιάσεις σχετικά με θεματικές συζητήσεις ή γνωμοδοτήσεις
            
               Προεδρία
            
            Δηλώσεις και ομιλίες του Προέδρου
            Δηλώσεις και ομιλίες των αντιπροέδρων
            
               Μέλη
            
            Διορισμοί των μελών
            Επιστολές παραίτησης των μελών
            Λήξεις της θητείας των μελών
            Δηλώσεις οικονομικών συμφερόντων των μελών
            
               Έξοδα και αποζημιώσεις
            
            Κανόνες σχετικά με την επιστροφή των οδοιπορικών εξόδων και τις κατ’ αποκοπή αποζημιώσεις ταξιδίου και συνεδριάσεων των μελών
            
               Έγγραφα των πολιτικών ομάδων
            
            Σύσταση των ομάδων
            Συνεδριάσεις των προέδρων των επιτροπών με τον Πρόεδρο της ΕτΠ
            Προσκλήσεις
            Ημερήσιες διατάξεις
            
               Σεμινάρια και διασκέψεις
            
            Προσκλήσεις σε συνεδριάσεις, σεμινάρια και διασκέψεις
            Έγγραφα σχετικά με τη συνέχεια που δόθηκε
            5.   Έγγραφα των δικτύων και των πλατφορμών της ΕτΠ
            
            
               Ευρωπαϊκός Όμιλος Εδαφικής Συνεργασίας (ΕΟΕΣ)
            
            Μητρώο
            Εθνικές αποφάσεις
            
               Δίκτυο Παρακολούθησης της Επικουρικότητας (ΔΠΕ)
            
            Προγράμματα εργασίας για την επικουρικότητα
            Ετήσιες εκθέσεις για την επικουρικότητα
            Μελέτες
            Ημερήσιες διατάξεις της διάσκεψης για την επικουρικότητα
            Ενημερωτικά δελτία
            Εκθέσεις διαβούλευσης
            Συμβολές των εταίρων του ΔΠΕ
            
               Πλατφόρμα «Ευρώπη 2020»
            
            Εκθέσεις παρακολούθησης
            Κατάλογοι των μελών
            
               Πλατφόρμα για την κατανομή αρμοδιοτήτων
            
            Μελέτες σχετικά με την κατανομή αρμοδιοτήτων
            6.   Έγγραφα σχετικά με τη δραστηριότητα στον τομέα της επικοινωνίας και της έρευνας
            
            
               Στρατηγικά έγγραφα
            
            Στρατηγικές επικοινωνίας της ΕτΠ
            Ετήσια σχέδια δράσης για την επικοινωνία
            Ετήσιες εκθέσεις για την επικοινωνία (για τις δραστηριότητες του προηγούμενου έτους)
            
               Άλλα έγγραφα
            
            Ανακοινώσεις Τύπου
            Ηλεκτρονικά ενημερωτικά δελτία (τα οποία διανέμονται μέσω της συνδρομητικής υπηρεσίας που είναι διαθέσιμη στην αρχική σελίδα του ιστότοπου)
            
               Διοργάνωση εκδηλώσεων (διασκέψεις, στρογγυλές τράπεζες, δημόσιες ακροάσεις, εργαστήρια κ.ά.)
            
            Προσκλήσεις σε εκδηλώσεις (διασκέψεις, στρογγυλές τράπεζες, δημόσιες ακροάσεις, εργαστήρια κ.ά.) που είναι ανοικτές στο κοινό
            Ενημέρωση των μελών σχετικά με τις εκδηλώσεις που διοργανώνονται από την ΕτΠ
            Προγράμματα/ημερήσιες διατάξεις των εκδηλώσεων που διοργανώνονται από την ΕτΠ
            Περιλήψεις/αναλύσεις/αξιολογήσεις των εκδηλώσεων που διοργανώνονται από την ΕτΠ
            
               Μελέτες που εκπονούνται από την ΕτΠ
            
            Μελέτες
            Προγράμματα έρευνας του Προεδρείου
            
               Οδηγοί για τα μέλη
            
            Οδηγός για τους εισηγητές
            Οδηγός για τα μέλη
            7.   Έγγραφα σχετικά με τις σχέσεις με τρίτους
            
            Συμφωνίες συνεργασίας
            Επικοινωνία με ευρωπαϊκούς και διεθνείς οργανισμούς και φορείς
            Επικοινωνία με κράτη μέλη
            Επικοινωνία με τις τοπικές και τις περιφερειακές αρχές
            Επικοινωνία με διεθνείς οργανώσεις
            Επικοινωνία με ενώσεις
            Ευρωπαϊκοί Όμιλοι Εδαφικής Συνεργασίας
            8.   Έγγραφα σχετικά με τη διαχείριση, τον προγραμματισμό και την υποβολή εκθέσεων της ΕτΠ
            
            
               Προσλήψεις και περίοδοι πρακτικής άσκησης
            
            Προκηρύξεις κενών θέσεων
            Δηλώσεις περί απορρήτου σχετικά με την πρόσληψη υπαλλήλων, την απόσπαση εθνικών εμπειρογνωμόνων και τις περιόδους πρακτικής άσκησης
            Κανόνες που ισχύουν για τους εθνικούς εμπειρογνώμονες που είναι αποσπασμένοι στην ΕτΠ
            Κανόνες που διέπουν το πρόγραμμα πρακτικής άσκησης της ΕτΠ
            Κανόνες σχετικά με τη χρηματοδοτική συμμετοχή στα έξοδα ταξιδίου που όντως πραγματοποιήθηκαν κατά την έναρξη και τη λήξη της περιόδου πρακτικής άσκησης από τους ασκούμενους στο πλαίσιο συνήθους πρακτικής άσκησης στις υπηρεσίες της ΕτΠ
            
               Διαδικασίες ανάθεσης συμβάσεων
            
            Γενικοί όροι για τις εντολές αγοράς (συμβάσεις χαμηλής αξίας)
            Δήλωση περί απορρήτου σχετικά με τις διαδικασίες σύναψης δημόσιων συμβάσεων
            Προκηρύξεις διαγωνισμών που δημοσιεύονται στην Επίσημη Εφημερίδα της Ευρωπαϊκής Ένωσης
            Γνωστοποιήσεις ανάθεσης συμβάσεων που δημοσιεύονται στην Επίσημη Εφημερίδα της Ευρωπαϊκής Ένωσης
            Εκ των προτέρων δημοσίευση των επικείμενων συμβάσεων χαμηλής και μέσης αξίας
            Κατάλογος των συμβάσεων χαμηλής και μέσης αξίας που υπογράφηκαν από την ΕτΠ κατά το προηγούμενο έτος
            Κατάλογος των ειδικών συμβάσεων και των δελτίων παραγγελίας βάσει σύμβασης-πλαισίου που υπογράφηκε από την ΕτΠ κατά το προηγούμενο έτος
            
               Κανόνες για την καταγγελία δυσλειτουργιών και δηλώσεις σχετικά με τις εξωτερικές δραστηριότητες των ανώτερων υπαλλήλων
            
            Δήλωση περί απορρήτου σχετικά με την προστασία των δεδομένων κατά τις διαδικασίες καταγγελίας δυσλειτουργιών
            Κανόνες για την καταγγελία δυσλειτουργιών
            Διοικητικοί διακανονισμοί μεταξύ της ΕτΠ και της OLAF
            Ετήσια ενημέρωση σχετικά με τις επαγγελματικές δραστηριότητες πρώην ανώτερων υπαλλήλων